钦定古今图书集成/明伦汇编/官常典/第498卷 > 萧迂鲁
## 钦定古今图书集成/明伦汇编/官常典/第498卷 > 萧迂鲁

按《辽史》本传：“迂鲁，字胡突菫，五院部人。父约质，历官
节度使。迂鲁，重熙间为牌印郎君。清宁九年，国家既
平重元之乱，其党郭九等亡，诏迂鲁追捕，获之，迁护
卫太保。咸雍元年，使宋，议边事，称旨，知殿前副点检
事。五年，阻卜叛，为行军都监，击败之，俘获甚众。初，军
出止给五月粮，过期粮乏，士卒往往叛归。迂鲁坐失”
计免官，降戍西北部。未行，会北部兵起，迂鲁将乌古
敌烈兵击败之，每战以身先，繇是释前罪，命总知乌
古敌烈部。九年，敌烈叛，都监耶律独迭以兵少不战，
屯胪胊河。敌烈合边人掠居民，迂鲁率精骑四百力
战败之，尽获其辎重。继闻酋长合术三千馀骑掠附
近部落，纵兵蹑其后，连战二日，斩数千级，尽得被掠
人畜而还。值敌烈党五百馀骑劫捕鹰户，逆击走之，
俘斩甚众，自是敌烈势沮。时敌烈方为边患，而阻卜
相继寇掠，边人以故疲弊。朝廷以地远，不能时益援
军，而使疆圉帖然者，皆迂鲁力也。帝嘉其功，拜左皮
室详稳。会宋求天池之地，诏迂鲁兼统两皮室军，屯
太牢古山以备之。太康初，阻卜叛，迁西北招讨都监。
从都统耶律赵三征讨有功，改南京统军都监、黄皮
室详稳。未几，迁东北路统军都监，卒。弟《铎卢斡》